Hou jou vel sprankelend gesond(Foto: Unsplash) “Siekte stel eise aan ons medemenslikheid. Ons ondervind hoe afhanklik ons van mekaar is; en hoe vol betekenis die ware belangstelling van ŉ medemens is.” ­ J. Dill Jaarliks word daar baie geld op kosmetiese produkte en by skoonheidsalonne spandeer. Alhoewel dit as laaste-minuut opknappers kan werk vir ŉ goeie voorkoms, is daar basiese voorsorgmaatreëls wat getref kan word om goeie velgesondheid te handhaaf. 1. Gebrek aan hidrasie Bevogtiging is baie belangrik om die gevoel van droogheid en spanning in jou vel op te klaar. Velselle is ook hoofsaaklik van water gemaak en die vel moet vernuwe word om gehidreer te bly. Die enigste manier is om baie water te drink, want water is bekend as die beste voedingstof vir die vel. 2. Om te rook Rook is die skadelikste manier om jou stresvlakke te verminder. Dit maak jou net meer vatbaar vir verskeie asemhalings- en hartkwale en droog ook jou vel uit. 3. Sonskade Blootstelling aan UV-strale is baie duidelik op die vel. Ons kan nie die son vermy nie, maar ons kan onsself teen die son beskerm. 4. Inaktiwiteit Voldoende bloedvloei wat nodig is vir suurstof om na elke sel in die liggaam te gaan, insluitend velselle, vind nie plaas as ŉ mens onaktief is nie. 5. Slegte eetgewoontes Die vel benodig verskillende voedingstowwe. Wanneer jy jou vel met die regte kosse voed, sal dit jou die pragtige voorkoms gee wat jy wil hê. Dr. John Awungnjia Asong, ŉ navorser en onlangse PhD-gegradueerde aan die Noordwes-Universiteit, het ŉ ondersoek na die doeltreffendheid van plante gedoen. Hy baan die weg vir verdere navorsing deur die farmaseutiese bedryf. Vir sy PhD-studie het hy die rol van tradisionele medisyne en inheemse kennis in primêre gesondheidsorg ondersoek. Dit het ingesluit dat die farmakologiese eienskappe, fitochemie en mikromorfologiese eienskappe van sekere plante wat deur die Batswana-groep se tradisionele gesondheidspraktisyns in die Ngaka Modiri Molema Distriksmunisipaliteit in Noordwes gebruik word, geëvalueer is. Die doel daarmee was om die inheemse kennis en medisinale plante wat vir velverwante siektes gebruik word, te ondersoek en te dokumenteer. Volgens dr. Asong is velsiektes die eerste simptome wat met talle siektes verband hou, insluitend Vigs. Alhoewel Westerse medikasie vir die behandeling van velsiektes beskikbaar is, raadpleeg talle etniese groepe in Suid-Afrika steeds tradisionele gesondheidspraktisyns oor hierdie siektes. Die aptekersboek van tradisionele medisyne bevat ŉ ryke plantverskeidenheid en kennis vir die behandeling van velsiektes. Tydens sy studie het hy daarin geslaag om medisinale plante wat vir velsiektes gebruik word, te selekteer en voor te berei, deur van die ekstrakte van die mees benutte plante te identifiseer en te dokumenteer. Dr. Asong het bevind dat 38 van die 80 plante wat geïdentifiseer is, nog nooit tevore gedokumenteer is om velsiektes in Suid-Afrika te behandel nie. Hierdie plante bevat hoë vlakke antioksidante en fitochemiese verbindings, waarvan party tans in die farmaseutiese bedryf gebruik word. Die studie het ook ŉ platform geskep vir grondige wetenskaplike ontleding om die farmakologiese doeltreffendheid en veiligheid van die geïdentifiseerde medisinale plante te evalueer. Die toestand van die vel hang af van gesonde en behoorlike voeding. Voedsel wat ook die vel sal voed en versterk, moet geëet word. Om dit te doen, moet meer vrugte en groente wat ryk is aan mineraalsoute, organiese stowwe, vitamiene, yster en swael geëet word. Al hierdie stowwe kom in uie, pietersielie, spinasie, seldery en wortels voor. Die mees noodsaaklike vitamien, vitamien A, is in die regte hoeveelheid in melk, lemoene, wortels en groenslaai te vind. Die meeste mense eet nie genoeg vitamiene B1 en C nie en dit is noodsaaklik vir ŉ gesonde vel. Vitamien B1 word slegs in volkoringmeel aangetref en nie in wit meelprodukte nie. Yster het ŉ groot invloed op die varsheid en suiwerheid van die vel. Dit kom veral voor in rooikool, spinasie, appels, kersies, frambose, komkommers en vleis. Swael word in okkerneute, tamaties, lensies en seldery gevind. Jodium word in pere, beet, uie en spinasie aangetref. Magnesiumsoute gee elastisiteit aan senings en spiere en is vervat in suurlemoene, radyse, spinasie en kersies. Fosfor is nodig vir harde werk en om kragte te herstel en dit word in radyse, komkommers, Brusselse spruitjies en witkool aangetref. 1. Olierige vis Salm, makriel en vetterige vis, soos haring, is ryk aan voedingstowwe, soos omega 3-vetsure, wat belangrik is vir die handhawing van velgesondheid. Hierdie vetsure bevogtig die vel en verminder inflammasie wat rooiheid en aknee kan veroorsaak. Sommige navorsing toon dat visolie-aanvullings inflammatoriese en outo-immuun siektes wat die vel affekteer, byvoorbeeld psoriase en lupus, kan beveg. Dit is ook ŉ belangrike antioksidant vir die vel. 2. Avokadopere Dit is hoog in gesonde vette en voldoende inname daarvan is nodig om die vel soepel en vogtig te maak. ŉ Studie van meer as 700 vroue het dit bewys. Dit bevat ook verbindings wat die vel teen die son kan beskerm. UV-skade aan die vel kan plooie en ander tekens van veroudering veroorsaak. Dit is ook ŉ goeie bron van vitamien E, ŉ belangrike antioksidant wat help om die vel teen oksidatiewe skade te beskerm. 3. Okkerneute Dit is ŉ goeie bron van essensiële vetsure, wat vette is wat die liggaam nie op sy eie kan maak nie. Dit is ryker aan beide omega 3- en 6-vetsure as baie ander neute. Dit bevat ook belangrike antioksidante, soos vitamiene E, selenium en sink. 4. Patat Beta-karoteen kom in patat voor. Dit hou die vel gesond deur as ŉ natuurlike sonskerm op te tree. Dit funksioneer as provitamien A wat in ons liggame in vitamien A omgeskakel word. 5. Rooi of geel soetrissie Dit is een van die beste bronne van vitamien C, wat noodsaaklik is vir die bou van kollageen wat die vel ferm en sterk hou. ŉ Groot waarnemingstudie onder vroue het bevind dat die gebruik van baie pepers die risiko van gerimpelde en droë vel met ouderdom verminder. 6. Brokkoli Dit is propvol vitamien A, vitamien C en sink wat belangrik is vir velgesondheid. Dit bevat ook luteïen, ŉ karotenoïed wat soos beta-karoteen werk, wat die vel beskerm teen oksidatiewe skade en verhoed dat die vel uitdroog en plooi. Dit bevat ook sulforafaan wat anti-kanker effekte het, insluitend sommige tipes velkanker. In laboratoriumtoetse het sulforafaan die aantal velselle wat deur UV-strale doodgemaak word, met tot 29% verminder en beskerming het tot 48 uur geduur. 7. Tamaties Dit is ŉ uitstekende voedsel vir ŉ gesonde vel, aangesien dit al die belangrike karotenoïede bevat. ŉ Vetbron, soos kaas of olyfolie, moet saam met tamaties verteer word. 8. Soja Dit bevat isoflavone, ŉ kategorie plantverbinding wat estrogeen in ons liggaam kan naboots of inhibeer. Isoflavone is voordelig vir die liggaam, insluitend die vel. Die daaglikse gebruik daarvan vir 8 – 12 weke kan fyn plooie verminder. 9. Groentee Die kragtige verbindings wat in groentee voorkom, word katekiene genoem en werk om die gesondheid van die vel op verskeie maniere te verbeter. ŉ Studie van 60 weke onder 12 vroue het bevind dat die daaglikse drink van groen tee rooiheid wat deur die son veroorsaak word, met tot 25% kan verminder. Groentee het die velvog, dikte en elastisiteit verhoog. 10. Olyfolie Die vitamien E daarin dien as ŉ antioksidant wat help om gifstowwe uit te spoel. In Japan het navorsers bevind dat die gebruik van olyfolie die vel teen UV-straling beskerm en die risiko van velkanker kan verminder. Chinese wetenskaplikes het bevestig dat olyfolie diegene wat chemoterapie ondergaan, kan help deur die vel teen radiodermatitis te beskerm. 11. Knoffel Dit is ŉ wonderkos wat al jare lank as ŉ antibiotika gebruik word. Dit is ryk aan vitamiene C en B6, yster, magnesium, kalsium, kalium en het antimikrobiese, antioksidante en anti-inflammatoriese eienskappe. Daarom help dit om velinfeksies te beveg, swelling en veluitslag te verminder, en gifstowwe uit te spoel. 12. Jogurt Dit bevat goeie dermbakterieë wat vertering aanhelp. Vertering en velgesondheid is gekoppel, omdat vertering en ontlasting die kans op oorgroei van skadelike bakterieë wat in die kolon voorkom, verminder. Wetenskaplikes stem saam dat jogurt kan help om die velgesondheid aansienlik te verbeter. Hierdie artikel is met die vergunning van die tydskrif Granaat, van Die Dameskring, geplaas.